Абдуллиндар икеһе лә быға тиклем ошо уҡ ауылда йәшәп, эшләп, ғаилә ҡорған булған. Заманалар үҙгәреп, күмәк хужалыҡ тарҡал­ғас, ауыр булһа ла, бер аҙ ҡурҡытыңҡыраһа ла, бөтә көстәрен туплап, фермер булырға ҡарар иткәндәр. Әлбиттә, ауыл хужалығы – бик сетерекле йүнәлеш. Ҡайҙандыр бизнес-пландарҙы күреп ҡалып, ситтән килеп эшләргә тырышҡандарға йөҙөн асмай ул. Беҙҙең геройҙарыбыҙ ҙа электән үк һарайында малды башҡа ауылдаштарынан күберәк аҫраған, һәр бер тинен үҙҙәре эшләп тапҡан кешеләр иҫәбенән. Һыйырҙарҙы күпләп арттырғанға тиклем 300 баш тирәһе инкубатор себеше алып та үҫтергәндәр. Ике ул, бер ҡыҙ тәрбиәләйҙәр, улар һәр береһе ҡулынан килгән тиклем ата-әсәһенә ярҙам итергә тырыша.